El Čičonas
El Čičonas arba El Čičonalis (isp. El Chichón, El Chichonal) – ugnikalnis pietryčių Meksikoje, Čiapaso valstijoje, apie 70 km į šiaurę nuo Tustla Gutjereso. Aukštis 1205 m. Tai kupoliškas lavos kūgis, sudarytas iš lavos ir vulkaninio tufo. Viršūnėje yra 1 km skersmens kaldera, kurioje telkšo rūgštingas ežerėlis. Iki 1982 m. ugnikalnis buvo mažai žinomas, apaugęs miškais, neišsiskyrė aukščiu nuo aplinkinių kalnų. Viršūnėje ir šlaituose buvo iš viso 3 krateriai. Istorinių duomenų apie El Čičono išsiveržimus nebuvo žinoma. Tačiau 1982 m. kovo 29 – balandžio 4 d. ugnikalnis prabudo. Sieringa anhidritinė lava išsprogdino ugnikalnio kūgį, o piroklastiniai srautai sunaikino viską 8 km spinduliu. Žuvo daugiau nei 2000 žmonių.